Un ginecolog din București, acuzat că a nenorocit o femeie: "Nu credeam că o mai iau vie". "Sunt privată de tot ce e frumos"
După 4 ani de cercetări, polițiștii propun trimiterea în judecată a unui medic ginecolog din București pentru modul în care a operat o pacientă.
Potrivit criminaliștilor, există dovezi clare că doctorul ar fi vătămat-o grav și i-ar fi pus viața în pericol. Femeia povestește că a fost la un pas de moarte, după ce a suferit o intervenție chirurgicală pentru extirparea ovarelor.
Anișoara Bădiță, o educatoare din Pitești, a ajuns la medicul din capitală la recomandarea unui alt doctor. Femeia, acum în vârstă de 52 de ani, avea un chist ovarian, iar medicul i-a spus că va interveni laparoscopic. Deși se simțea foarte rău, a fost externată la două zile după operație, într-o sâmbătă.
Anișoara Bădiță: "Drumul de la București la Pitești mi s-a părut o eternitate, mi s-a părut că nu merg pe stradă, merg prin șanțuri, pentru că aveam dureri groaznice".
După ce s-a târât cu greu până în casă, la etajul 4, a intrat în stare de șoc. Soțul ei a chemat ambulanța, iar pacienta a fost operată imediat de medicul de gardă de la Spitalul Județean Pitești.
"Aurel Bădiță, soțul femeii: Nu mai clipea, nu mai vorbea absolut nimic, dânsul a zis că sunt șanse foarte, foarte puține.
Reporter: V-ați gândit, atunci, că o mai luați vie de la spital?
Aurel Bădiță: Nu, niciun moment".
În timpul intervenției, chirurgul din Pitești a descoperit că Anișoara Bădiță avea peritonită și intestinul gros perforat. După operația care i-a salvat viața, femeia a avut nevoie de alte două intervenții.
Anișoara Bădiță: "Nu mai este absolut nimic ca la început, am o eventrație, mușchii mi-au cedat, sunt privată de absolut tot, de tot ce e frumos, deci cum să vă spun, corpul meu nu mai e corpul meu. Dacă strănut, tușesc necontrolat, eu trebuie să mă ghemuiesc, că altfel simt că mi se rupe plasa".
Doctorul spune că e șantajat
După ce au cerut mai multe expertize medicale, polițiștii au ajuns la concluzia că medicul din București s-ar face vinovat de vătămare corporală din culpă. Dosarul a fost înaintat procurorului cu propunere de trimitere în judecată.
Ag. șef principal Florin Popa, purtătorul de cuvânt al IPJ Argeș: "S-a stabilit că în luna mai a anului 2020 ar fi efectuat o operație chirurgicală unei femei și i-ar fi provocat leziuni traumatice prin care i-a fost pusă viața în primejdie".
Contactat telefonic, medicul vizat în acest dosar susține că femeia a suferit, în urma operației, o complicație care nu îi este imputabilă. Consideră că daunele pretinse de pacientă sunt o formă de șantaj și că doar în urma unui proces poate fi stabilită eventuala sa vinovăție.
Deocamdată, spitalul unde lucrează a refuzat să exprime un punct de vedere.
Sursa: Pro TV
Dată publicare:
13-03-2024 16:55